Tämä Oulun Yritystakomo Oy:n ja BusinessOulun symbioosihan näyttääkin olevan mielenkiintoinen ja oman pohdiskelun paikka. Pitikin ottaa se ihan omaan tarkasteluun tuolta “Valtuustoaloite vai ei“-kirjoituksesta.

Oulun Yritystakomo Oy näyttää saavuttaneen erityisaseman yksityisomisteisena osakeyhtiönä Oulun kaupungin ja erityisesti BusinessOulun kyljessä. Lisäksi sillä on omalaatuinen suhde kansalliseen hautomoverkostoon.

Yritystakomon pääomistaja ja toimitusjohtaja Kari Kivistö esitteli vuonna 2008 kehitetyn valtakunnallisen Protomo-mallin Oulun kaupungille vuonna 2010 Terva-mallina. Vaikka idean esittelyssä hän vahvasti viittasi Protomo-malliin, Oulun Yritystakomo Oy ei ole kansallisen Protomo Suomi-verkoston jäsen. Kaikki muut alueelliset Protomot (12 kpl) ovat paikallisten korkeakoulujen (esim. Aalto yliopisto) tai kehitysyhtiöiden operoimia ja toimivat julkisen vallan suorassa ohjauksessa. Protomo on Hermia Oy:n ideoima ja koordinoima ilmainen ideoiden ja yritysten kehittämismalli ja verkosto, joka on tarkoitettu eri alojen korkeasti koulutetuille, yrittäjiksi tahtoville osaajille. Protomon tarkoitus on jalostaa uusia ja hyödyntämättä jääneitä bisnesideoita ja tehostaa uusien teknologiayritysten syntyä ja tällä tavoin auttaa pitkälle koulutettuja työttömiä ja vastavalmistuneita kiinni työelämään. Toimintaa rahoittavat muun muassa SITRA, kaupungit ja ELY-keskukset.

No, koskapa Terva-malli esiteltiin Protomo-mallin mukaisena, on sitä alusta asti leimannut sellainen lievä väärinkäsitys, että se olisi alueellisen kehitysyhtiön tai vähintäänkin Oulun kaupungin omistama ja ohjaama yksikkö. Ymmärrettävästi Kari Kivistö ei ole halunnut tätä väärinkäsitystä isommin korjata.

Nimittäin, koska Oulun Yritystakomo Oy on osakeyhtiö, on sen tarkoituksena osakeyhtiölain mukaisesti tuottaa voittoa omistajilleen. Alunperin omistajia on ollut 25, mutta näistä alkuperäisistä tiettävästi yrittäjinä toimii enää vain muutama. Myös hallituksen muutosten perusteella vuonna 2014 koko yritys on siirtynyt Kari Kivistön (vaimonsa Tuija Postari-Kivistö varajäsenenä) hallintaan. Voikin siis hyvällä syyllä olettaa että tällä hetkellä Kari Kivistö omistaa Oulun Yritystakomo Oy:n täysin. Yhtiörekisteriin tämänhetkisiä omistajia ei ole ilmoitettu, liekö siinä jotain salattavaa?

Vuosina 2010-2012 Oulun Yritystakomo on laskuttanut BusinessOulua 1,365 milj. euron edestä. Tämä summa on ollut myös yrityksen kokonaisliikevaihto. Liiketoiminnan tulos oli kyseisellä aikavälillä 353.000 Euroa. Vuonna 2014 Liiketoiminnan tulos oli 41,5 % (337 000 euroa). Kaikkinensa ilmoitettua liikevaihtoa on kertynyt 2,9 M€ ja tulosta yli 600 000 €. Yrityksen toimialaksi on määritelty Tekniikan tutkimus ja kehittäminen (72193) ja vertailtaessa tunnuslukuja on helppo huomata, että esimerkiksi kun tyypillisen alan toimijan kannattavuusluku on 0-10, on Yritystakomon vastaava luku yli 40! Kannattavuus on siis kunnossa kun on maksajana julkinen taho, joka surutta syöttää hankerahaa yksittäisen yrityksen hyväksi. Aikamoinen starttiraha, vai mitä?

Kun Oulu nimettiin äkillisen rakennemuutoksen (ÄRM) alueeksi syyskuussa 2012, perustettiin myös ns. Terva-ryhmä. Se koordinoi Pohjois-Pohjanmaan ELY-keskuksen johdolla ICT-alan rakennemuutoksen tukitoimia ja sovittaa yhteen rakennemuutokseen liittyviä toimenpiteitä. Käytännössä siis mihin kohteisiin ja hakkeisiin ÄRM-rahoitusta suunnataan. Terva-ryhmän ainoana koulutus- ja konsultointipalveluja tarjoavana yrityksenä on ollut Oulun Yritystakomo Oy. Näin se on todellakin saanut aiheettoman kilpailuedun muihin yrityksiin nähden kilpailtaessa mm. Terva-ryhmän suunnittelemissa ja siihen kuuluvien jäsenten valmistelemissa ja päättämissä hankkeissa. Osaa näistä toimenpiteistä ei todennäköisesti ole edes aidosti kilpailutettu BusinessOulun toimesta, vaan päätetty toteuttajaksi Yritystakomo jo ennen kilpailuttamista, mikä rikkoo räikeästi Hankintalain yhdenvertaisuusperiaatetta.

Julkisessa keskustelussa vedotaan siihen, että Oulun Yritystakomosta on tullut paljon yrityksiä ja siten alueellista hyvää veronmaksajille. Pari siellä syntynyttä yritystä tiettävästi ainakin on vielä hengissä. Mikä on niiden verontuottokyky Ouluun, on sitten aivan toinen asia. Aikaisemmissa valtuutettujenkin kannanotoissa peräänkuulutettiin ennen kaikkea avoimmuutta siihen, mikä on oikeasti ollut tämän rahallisen panostuksen vaikuttavuus. Takomolla vierailleiden henkilöiden kommenttien perusteella on syntynyt mielikuva, että sen toimintaan yritetään puoliväkisin saada aihioita, joilla saataisiin houkuteltua ihmisiä Takomolle ja ainakin näennäisesti osallistumaan ideatalkoisiin. Tosiasiassa taitaa olla kysymys nimien keräämisestä osallistujaluetteloihin, joilla voidaan raportoida edelleen esim. ESR-rahoittajalle että ns. koulutukseen on ollut paljon osallistujia. Tuloksillakaan ei niin väliä kunhan nimilistat saadaan täyteen.

Kysymyksiä, joita haluaisin tässä julkisesti esittää ja tuoda keskusteluun ovat: